# **ΝΕΑ ΕΛΛΗΝΙΚΗ ΓΛΩΣΣΑ**

# **ΓΛΩΣΣΙΚΑ ΣΤΟΙΧΕΙΑ ΠΡΟΦΟΡΙΚΩΝ ΚΑΙ ΓΡΑΠΤΩΝ ΚΕΙΜΕΝΩN**



ΓΕΝΙΚΗ ΕΠΙΜΕΛΕΙΑ:

Δρ ΠΟΛΥΜΝΙΑ ΧΑΤΖΗΝΕΟΦΥΤΟΥ, ΕΜΕ

Δρ EΙΡΗΝΗ ΡΟΔΟΣΘΕΝΟΥΣ, ΕΜΕ

# **ΠΕΡΙΕΧΟΜΕΝΟ**

1. Η διδασκαλίας της Νέας Ελληνικής Γλώσσας……..…..……….3
2. Προφορικός και Γραπτός Λόγος………………..……..……...……..3
3. Κειμενικοί τύποι και κειμενικά είδη……………..….….….….…..4
4. Περιεχόμενο κειμένου…………………………………………….…….…5
	1. Επικοινωνιακό – Κοινωνιοπολιτισμικό πλαίσιο…..……….5
	2. Σημεία στίξης……………………………..………….…………..……….5
	3. Ύφος ………………………………..………………………………...........8
5. Μορφή κειμένου……………………………………………………………..9
	1. Οργάνωση/δομή κειμένου…………………………..…….….…….9
		1. Εξωτερικά δομικά στοιχεία……………………..……….……..9
		2. Εσωτερικά δομικά στοιχεία ……………………..…………...10
			1. Σύνδεση προτάσεων……………………………………………10
			2. Συνοχή και Συνεκτικότητα…………………………….…….11
	2. Γλώσσα κειμένου………………………………………………..……..13
		1. Μικροπερίοδος και μακροπερίοδος Λόγος.….…….….13
		2. Ενεργητική και παθητική σύνταξη………………….………14
		3. Ρητορικά ερωτήματα…………………………………….……….14
		4. Κυριολεκτική και μεταφορική χρήση της Γλώσσας..15
6. Βιβλιογραφία…………………………………………………………………16



# **Η διδασκαλία της Νέας Ελληνικής Γλώσσας**

Κατά τη διδασκαλία της Νέας Ελληνικής Γλώσσας υιοθετείται η Επικοινωνιακή-Κειμενοκεντρική προσέγγιση. Οι Δείκτες Επιτυχίας - Δείκτες Επάρκειας αποτελούν τον οδοδείκτη για τον/τη διδάσκοντα/ουσα για να γίνει πιο αποτελεσματικός/ή στη διδασκαλία του/της. Τα διδακτέα αναπτύσσονται κλιμακωτά και σπειροειδώς, σε κάθε τάξη από την Α΄ Γυμνασίου έως την Γ΄ Λυκείου. Το μάθημα διδάσκεται στοχευμέναμε τρόπο δημιουργικό και ελκυστικό. Επίκεντρο της εκπαιδευτικής διαδικασίας είναι ο/η μαθητής/τρια. Κατά τη διδασκαλία, χρησιμοποιούνται διαδικασίες εποικοδόμησης της γνώσης και όχι αποστήθισης, με την ενεργό συμμετοχή των μαθητών/τριών, μέσα από επαγωγικές διαδικασίες από το επιμέρους στο όλο και από τα παραδείγματα στη θεωρία. Το περιεχόμενο συνεξετάζεται με τη μορφή του κειμένου, έτσι ώστε να αναδειχθούν οι γλωσσικές επιλογές του συντάκτη και να διαφανεί πώς αυτές συμβάλλουν στην οικοδόμηση των νοημάτων του κειμένου. Συγκεκριμένα, γίνεται αναφορά:

* στο πλαίσιο, το ύφος και τον σκοπό
* στην οργάνωση/δομή του λόγου
* στους μηχανισμούς συνοχής και συνεκτικότητας του κειμένου
* στις λεξιλογικές και γραμματικές επιλογές του συντάκτη.

Στη διδακτική πράξη, ο/η φιλόλογος σε κάθε τμήμα έρχεται αντιμέτωπος με μαθητές/τριες διαφορετικών μαθησιακών επιπέδων (3 – 5 διαφορετικά επίπεδα). Ο/Η διδάσκων/ουσα μπορεί να επανεντάξει στη διδασκαλία του/της τους Δείκτες τους οποίους δεν έχουν κατακτήσει οι μαθητές/τριες του/της, διαφοροποιώντας τη διδασκαλία του/της. Στο πλαίσιο αυτής της φιλοσοφίας έχει δημιουργηθεί και το **παρόν υλικό**, το **οποίο εστιάζει σε συγκεκριμένα γλωσσικά φαινόμενα**.

# **Προφορικός και Γραπτός Λόγος**

Ο Προφορικός και ο Γραπτός Λόγος αποτελούν τις δύο μορφές της Γλώσσας, οι οποίες αν και διακρίνονται από τα ιδιαίτερα χαρακτηριστικά τους, δεν είναι απόλυτα διακριτές, ενώ στην επικοινωνία αλληλοσυμπληρώνονται και συχνά επικαλύπτονται. Ο Λόγος θεωρείται ένα συνεχές, στο οποίο ο Προφορικός και ο Γραπτός Λόγος βρίσκονται στα δύο άκρα και ενδιάμεσα τοποθετούνται κειμενικά είδη με αυξημένη προφορικότητα και γραπτότητα, πιο διαλογικά ή πιο μονολογικά, ανάλογα με την εκάστοτε επικοινωνιακή περίσταση.

Συγκεκριμένα, τα προφορικά κείμεναδιέπονται από τα χαρακτηριστικά του προφορικού λόγου, γι’ αυτό τα προφορικά κείμενα περιέχουν γλωσσικά στοιχεία που αποτελούν απόρροια αυτών των χαρακτηριστικών· όπως για παράδειγμα η παρατακτική σύνταξη, η ενεργητική σύνταξη, οι ελλείψεις, οι επανεκκινήσεις, οι επαναλήψεις, συχνά οι ασυνταξίες κ.ά. Τα γραπτά κείμεναδιέπονται από τα χαρακτηριστικά του γραπτού λόγου. Απόρροια αυτών των χαρακτηριστικών είναι τα γλωσσικά στοιχεία των γραπτών κειμένων, που είναι συνήθως η υποτακτική σύνταξη, ο μεγάλος αριθμός ονοματικών φράσεων, η παθητική σύνταξη κ.ά.

Ανάμεσα σε αυτές τις κατηγορίες κειμένων, οι οποίες αποτελούν τα δύο άκρα ενός συνεχούς, όπως αναφέρθηκε πιο πάνω, βρίσκονται προφορικά κείμενα, άλλα με περισσότερα και άλλα με λιγότερα στοιχεία των γραπτών κειμένων και γραπτά με περισσότερα ή λιγότερα στοιχεία των προφορικών κειμένων.

**Προφορικός Λόγος** - **Προφορικός Διάλογος -** Προφορικός Μονόλογος - Γραπτός Διάλογος **- Γραπτός Μονόλογος** - **Γραπτός Λόγος**

# **Κειμενικοί τύποι και κειμενικά είδη**

***Οι κειμενικοί τύποι****,**δ*ηλαδή η Περιγραφή, η Αφήγηση, η Επιχειρηματολογία και οι Οδηγίες είναι στην ουσία τρόποι οργάνωσης των κειμένων, που πραγματώνονται διαφορετικά σε διαφορετικά κειμενικά είδη (για παράδειγμα, άλλη επιχειρηματολογία συναντούμε σε ένα επιστημονικό άρθρο και άλλη σε μιαν επιστολή στον τύπο). Μπορεί, επίσης, σε ένα κειμενικό είδος να εμφανίζονται περισσότεροι του ενός κειμενικοί τύποι. Στο κειμενικό είδος της επίσημης επιστολής, για παράδειγμα δύναται να συνυπάρχουν οι κειμενικοί τύποι της Επιχειρηματολογίας, της Αφήγησης και της Περιγραφής.

***Τα κειμενικά είδη*** είναι ομάδες κειμένων που παρουσιάζουν κοινά χαρακτηριστικά. Ενδεικτικά, κειμενικά είδη που διδάσκονται κατά τη διάρκεια της σχολικής ζωής είναι το άρθρο, το δοκίμιο, η ομιλία, η επιστολή, η συστατική επιστολή, η δομημένη συζήτηση – «αγώνες Λόγου», η συνέντευξη, το βιογραφικό σημείωμα, η δημοσιογραφική είδηση, το ρεπορτάζ, η εικονοποιημένη αφήγηση (comic), και τα κείμενα οδηγιών (π.χ. πρόγραμμα, πρόσκληση, ανακοίνωση, οδηγίες προσανατολισμού και συνταγών).

**Πολυμεσικό υλικό**:

Ταινία, τραγούδι, εικόνα, ποίημα, ομιλία κ.ά.

**4. Περιεχόμενο**

 Ο δέκτης ενός κειμένου καλείται να εντοπίσει το επικοινωνιακό - κοινωνιοπολιτιστικό πλαίσιο, καθώς και άλλες πληροφορίες που σχετίζονται με την ιστορικότητά του. Καλείται, επίσης, να εντοπίσει πληροφορίες, να τις αξιολογήσει και να προσλάβει το κεντρικό νόημα. Παράλληλα, καλείται να εξάγει τα δικά του συμπεράσματα για το κεντρικό νόημα, κάνοντας αναφορά στον σκοπό δημιουργίας και το ύφος του κειμένου.

 **ΕΝΔΕΙΚΤΙΚΑ:**

* 1. **Επικοινωνιακό - κοινωνιοπολιτισμικό πλαίσιο – ιστορικότητα κειμένου**
* Παράγοντες επικοινωνίας: πομπός - δέκτης, μήνυμα/σκοπός, μέσο, επικοινωνιακή περίσταση, συνθήκες επικοινωνίας, πολιτισμικές σχέσεις
* Σχέση συνομιλητών/πομπού - δέκτη:
* Άξονας ισοτιμίας - αλληλεγγύης: καθημερινή, άτυπη συνομιλία μεταξύ οικείων ή φίλων (αυθόρμητος λόγος)
* Άξονας εξουσίας - ανοικειότητα συνομιλητών εξαιτίας κοινωνικής απόστασης: σοβαρή, τυπική συνομιλία (προσχεδιασμένος - τυπικός λόγος)
* Διάδραση πομπού - δέκτη
* Ιστορικότητα: πληροφορίες για τον δημιουργό, το ευρύτερο ιστορικό, κοινωνικό, πολιτικό και πολιτιστικό πλαίσιο δημιουργίας του, πραγματολογικές αναφορές για τον χώρο και τον χρόνο, τα πρόσωπα και τα γεγονότα, στα οποία αναφέρεται το κείμενο
	1. **Σημεία Στίξης**

Τα σημεία στίξης, μαζί με την επιλογή του λεξιλογίου και τη σύνταξη, διαμορφώνουν το ύφος των κειμένων και φανερώνουν τη στάση, τη διάθεση και την πρόθεση του συντάκτη. Τα σημεία στίξης επηρεάζουν το νόημα και την επικοινωνία. Με τη χρήση τους αναπαράγεται και ο επιτονισμός(το ανεβοκατέβασμα της φωνής που χαρακτηρίζει μια φράση - πρόταση - περίοδο). Τα σημεία στίξης λειτουργούν ως σύμβολα παύσης, προσδίδοντας διαφορετικό ύφος και σημασία στις φράσεις, τις προτάσεις και τις περιόδους κάθε φορά.

## **Τα αποσιωπητικά ( … )**

Ο πομπός χρησιμοποιεί αποσιωπητικά, όταν:

* παραλείπει λέξεις ή φράσεις από το κείμενο.
* αντιμετωπίζει μια απρόσμενη μεταβολή ή μια υπερβολή, *π.χ. Πρώτοι οι Έλληνες, αλλά στο … κάπνισμα.*
* επιδιώκει να δημιουργήσει κλίμα αβεβαιότητας.
* επιλέγει τον αφηγηματικό λόγο, για να δηλωθεί το πέρασμα του χρόνου, αβεβαιότητα κ.ά.

## **Τα εισαγωγικά ( «» )**

Ο πομπός χρησιμοποιεί εισαγωγικά, όταν:

* παραθέτει αυτούσια τα λόγια κάποιου άλλου.
* σχολιάζει τη σημασία μιας λέξης ή φράσης.
* επιθυμεί να εστιάσει την προσοχή του αναγνώστη σε μια λέξη ή φράση.
* επιλέγει να χρησιμοποιήσει μια λέξη ή φράση μεταφορικά.
* επιθυμεί να προσδώσει έναν τόνο ειρωνείας, *π.χ. Ήταν και καλά «φίλος» του.*
* διαφοροποιεί τα διαλογικά μέρη από την υπόλοιπη αφήγηση.
* περικλείει τίτλους έργων, βιβλίων, άρθρων, επωνυμίες εταιρειών, πλοίων κ.ά.

## **Το ερωτηματικό ( ; )**

Ο πομπός χρησιμοποιεί το ερωτηματικό, όταν:

* διατυπώνει μια ευθεία ερώτηση.
* επιδιώκει να προσδώσει ερωτηματικό τόνο σε λέξη ή έκφραση που βρίσκεται στο τέλος της πρότασης, *π.χ. Σου έλειψα, ε;*
* διατυπώνει ρητορική ερώτηση, *π.χ. Είναι δυνατόν να είσαι άριστος μαθητής, αν δεν διαβάζεις;*
* διατυπώνει ένα αίτημα με ήπιο τόνο.
* επιδιώκει να εκφράσει ειρωνεία ή αμφιβολία.
* θέλει να φανερώσει την αβεβαιότητα του σχετικά με τον χρόνο ή την ημερομηνία τέλεσης ενός γεγονότος, *π.χ. Λυσίας 455-380 π.Χ.;*

## **Το θαυμαστικό ( ! )**

Ο πομπός χρησιμοποιεί το θαυμαστικό, για να δηλώσει:

* έντονα συναισθήματα *π.χ. Θα σε τσακίσω!*
* απαίτηση ή προσταγή *π.χ. Μην φωνάζεις!*
* έμφαση *π.χ. Το πρόβλημα είναι κυρίως οικονομικό!*
* ειρωνεία ή σαρκασμό *π.χ. Θύμωσε πολύ μαζί του και του τα είπε κομψά!*

## **Το κόμμα ( , )**

Το κόμμα έχει δύο βασικές λειτουργίες. Λειτουργεί ως σειριακό και ως οριοθετικό. Το σειριακό κόμμα χωρίζει ισοδύναμες φράσεις και προτάσεις, οι οποίες παρατίθενται με ασύνδετο σχήμα.

Το οριοθετικό κόμμα απομονώνει τις εξής φράσεις:

* Κλητικές προσφωνήσεις *π.χ. Σας παρουσιάζουμε, κυρίες και κύριοι,…*
* Τα μόρια όχι και ναι στην αρχή των προτάσεων, *π.χ. Όχι, δεν γίνεται.*
* Προθετικές φράσεις και επιρρήματα που συνδέουν ή σχολιάζουν προτάσεις, *π.χ. Στη Μύκονο, κατά κανόνα, παραθερίζει όλη η ελίτ.*
* Ρηματικές φράσεις που σχολιάζουν το περιεχόμενο της πρότασης, *π.χ. Θα πρέπει, νομίζω, να δούμε…*
* Επεξήγηση, *π.χ. Ο κ. Γιώργος, ο καθηγητής της Ιστορίας, γεννήθηκε στην Κρήτη.*
* Παράθεση, *π.χ. Συχνά μιλάει για τη Σοφία, την αδελφή του.*

## **Η παρένθεση ( ( ) )**

Ο πομπός χρησιμοποιεί την παρένθεση, για να

* δώσει δευτερεύουσες πληροφορίες, διευκρινίσεις-επεξηγήσεις, παραδείγματα, ορισμούς εννοιών, όρων, μεταφράσεις όρων, *π.χ. Ο Έντουαρτ (Edward),* παραπομπές, *π.χ. (σελ.15),* αρκτικόλεξα, *π.χ. Υπουργείο Παιδείας και Πολιτισμού (ΥΠΠ)*, χρονολογίες, *π.χ*. *(2017-2018),* τηλεφωνικούς κώδικες πόλεων ή χωρών κ.ά.
* σχολιάσει μια άποψη που προηγείται.
* παρακολουθήσει πιο εύκολα ο αναγνώστης τη ροή του κειμένου.
* εκφράσει απορία (;) ή ειρωνεία (!), όταν αυτή περιέχει ερωτηματικό και θαυμαστικό αντίστοιχα.

## **Μονή ( - ) και διπλή παύλα ( - - )**

Η μονή παύλα χρησιμοποιείται, για να φανεί η αλλαγή του προσώπου, *π.χ. – Μη με τρομάζεις με τα λόγια σου.*

 Η διπλή παύλα χρησιμοποιείται, για να δοθεί έμφαση στα παρενθετικά στοιχεία που περικλείουν, *π.χ. Ο μαύρος χρυσός* *–το πετρέλαιο– ακριβαίνει συνεχώς.*

## **Άνω τελεία** ( · )

Η άνω τελεία σημειώνεται στο τέλος μιας φράσης, όταν αυτή ακολουθείται από μία άλλη φράση που έχει στενή νοηματική συνάφεια με την προηγούμενη, π.χ. Η έκπληξή του δεν ήταν μεγάλη· περίμενε τον ερχομό της. Ο συντάκτης την χρησιμοποιεί, για να δηλώσει πως στο σημείο αυτό θα σταματήσει λιγότερο η ανάγνωση απ’ ό,τι στην τελεία και περισσότερο απ’ ό,τι στο κόμμα.

## **Άνω και κάτω τελεία ( : )**

 Ο πομπός χρησιμοποιεί την άνω και κάτω τελεία:

* για να εισαγάγει έναν κατάλογο (οριζόντιο ή κάθετο).
* μετά από λέξεις που δείχνουν απαρίθμηση, *π.χ. τα εξής, ως ακολούθως*
* για να εισαγάγει επεξήγηση ή γενίκευση, *π.χ. Κόκκινο κρασί, κρυστάλλινα ποτήρια, απαλή μουσική: όλα ήταν έτοιμα για το δείπνο.*
* για να παρουσιάσει ένα παράδειγμα.
* για να παραθέσει μια ξένη γνώμη.
* για να εισαγάγει μια ερώτηση.
* για να προσδώσει έμφαση, *π.χ. Μετά την πολύωρη συνάντηση, ένα πράγμα τον κρατούσε όρθιο: ο καφές.*

## **Η τελεία ( . )**

Η τελεία χρησιμοποιείται κυρίως για τον χωρισμό μερών του γραπτού Λόγου που έχουν ολοκληρωμένο νόημα, στις συντομογραφίες, για τον χωρισμό μεγάλων αριθμών σε ομάδες τριών ψηφίων, *π.χ. 7.000.000*, στη δήλωση της ώρας, *π.χ. 12.30* όμως, είναι αποδεκτή και η χρήση διπλής τελείας, π.χ. 12:30.

* 1. **Ύφος**

Το ύφος[[1]](#footnote-1) σχετίζεται με τον ιδιαίτερο τρόπο με τον οποίο ο ομιλητής/ συντάκτης/ συγγραφέας / ποιητής εκφράζει τις σκέψεις και τα συναισθήματά του στο έργο του και σχετίζεται άμεσα με τα πιο κάτω:

* την επικοινωνιακή περίσταση
* τη σχέση των συνομιλητών
* το κειμενικό είδος
* τα σημεία στίξης
* τις γλωσσικές επιλογές στη σύνταξη και τη γραμματική
* τον μακροπερίοδο ή μικροπερίοδο Λόγο
* τα σχήματα Λόγου (αναδίπλωση, ειρωνεία, έλλειψη, λιτότητα, μεταφορά, μετωνυμία, παρομοίωση, πλεονασμός, προσωποποίηση, υπερβολή κ.ά.)
* το λεξιλόγιο
* τα ρηματικά πρόσωπα (Αφήγηση).

|  |  |
| --- | --- |
| ΕΙΔΗ ΥΦΟΥΣ  | ΧΑΡΑΚΤΗΡΙΣΤΙΚΑ |
| Γλαφυρό, παραστατικό, ζωντανό | πολλά καλολογικά στοιχεία (επίθετα, εικόνες, σχήματα λόγου, χρήση παραδειγμάτων, διαλόγου, ευθέος λόγου, ρητορικών ερωτήσεων, μεταφορών, εικόνων, παρομοιώσεων, ενεργητικής σύνταξης). |
| Απλό  | απλά λόγια, φυσικότητα, χωρίς περίπλοκα σχήματα λόγου και σύνταξη, με λιτότητα**.** |
| Λιτό | κυριαρχία παρατακτικής σύνδεσης ή ασύνδετου σχήματος, χωρίς πολλά καλολογικά στοιχεία. |
| Οικείο, άμεσο  | χρήση καθημερινού λεξιλογίου, α΄ και β΄ προσώπου παράταξης και ασύνδετου σχήματος. |
| Επίσημο-Επιστημονικό  | σπάνιες λέξεις (ή και ειδική ορολογία), όχι καθημερινό λεξιλόγιο, μόνο δόκιμες λέξεις, τριτοπρόσωπος λόγος, παθητική σύνταξη, κυριαρχία της επίκλησης στη λογική. |
| Εξομολογητικό  | παρελθοντικοί χρόνοι, αναδρομές, αφήγηση σε α' πρόσωπο. |
| Σαρκαστικό-ειρωνικόΔηκτικό-σκωπτικόΑυτοσαρκαστικό | έντονη χρήση ειρωνείας, με επικριτικά σχόλια.  |
| Διδακτικό  | παροχή πληροφοριών, υποδείξεις, συμβουλευτικός ρόλος. |
| Χιουμοριστικό/παιγνιώδες  | διάθεση χιουμοριστική, ψυχαγωγικός χαρακτήρας. |
| Σοβαρό ή σεμνό  | κομψότητα και χάρη, χωρίς τάσεις επίδειξης. |
| Επιτηδευμένο-εξεζητημένο-πομπώδες  | υπερβολή του επιτηδευμένου, τάσεις επίδειξης και υπερβολής, με εκφραστικές ακρότητες. Βαρύγδουπες λέξεις, ρητορισμός, διαδοχική υπόταξη, πλούσιο λεξιλόγιο. |
| Υποβλητικό  | εκφράζει συναισθηματικές και ψυχικές καταστάσεις με τρόπο υπαινικτικό και έντονο, όχι ακριβή και πλήρη. |
| Υψηλό  | απόδοση γεγονότων αρετής, ήθους ανθρώπων πολύ πιο ψηλά από το συνηθισμένο επίπεδο, ευρύτητα λόγου, κείμενο πλούσιο σε εικόνες.  |
| Πυκνό-φροντισμένο≠ χαλαρό | οργάνωση των σκέψεων, έλλειψη πλατειασμών, συγκροτημένος Λόγος με συνοχή και συνεκτικότητα ≠ λίγες σχετικά σκέψεις, συνειρμικά συνδεδεμένες, παρεκβάσεις, επαναλήψεις, πλατειασμοί. |
| Λυρικό  | επιδιώκει να αναλύσει λεπτές ψυχικές καταστάσεις και συγκινήσεις, να αποδώσει δυσδιάκριτες διαφορές με λεξιλόγιο, φράσεις και σχήματα που δείχνουν μεγάλη καλλιέργεια και δεξιοτεχνία, ποιητική λειτουργία του λόγου, συνυποδηλώσεις, επίκληση στο συναίσθημα, ωραία εικονοπλασία. |
| Σκοτεινό  | περιγραφή/αφήγηση κάπως δυσνόητη |
| Σαφές /ακριβές  | ακρίβεια, σαφήνεια, πλούτος λεξιλογίου, χρήση της υπόταξης με μέτρο. |

# **Μορφή κειμένου**

* 1. **Οργάνωση/δομή κειμένου**

## **Εξωτερικά δομικά στοιχεία, ανάλογα με τον/το κειμενικό τύπο/είδος**

 **ΕΝΔΕΙΚΤΙΚΑ:**

## **Εσωτερικά δομικά στοιχεία**

### **Σύνδεση προτάσεων**

**Πρόταση:** Έχει ολοκληρωμένο νόημα.

Στα Νέα Ελληνικά οι προτάσεις συνδέονται με τρεις τρόπους: (α) παρατακτική (β) υποτακτική σύνδεση και (γ) ασύνδετο σχήμα.

**Περίοδος:** Είναι το τμήμα του Λόγου που αποτελείται από μία ή περισσότερες προτάσεις. Έχει ολοκληρωμένο νόημα και «κλείνεται» ανάμεσα στις δύο τελείες ή μία τελεία και ένα ερωτηματικό ή θαυμαστικό ή αποσιωπητικά.

 **Παρατακτική Σύνδεση προτάσεων**

Οι προτάσεις παρατίθενται, δηλαδή τοποθετούνται ισοδύναμες η μία δίπλα στην άλλη. Κατά την παρατακτική σύνδεση χρησιμοποιούνται συμπλεκτικοί, διαζευκτικοί, αντιθετικοί σύνδεσμοι.

 Παράδειγμα

 Κοίταζε τη θάλασσα και χάζευε την απεραντοσύνη της.

 **Λειτουργία παρατακτικής σύνδεσης**

Ο πομπός χρησιμοποιεί:

α) κύριες προτάσεις, όταν επιθυμεί να εκφράσει μία ιδέα, ένα απλό νόημα.

β) παρατακτική σύνδεση, όταν συσχετίζει δύο όμοια στοιχεία (όμοιοι όροι ή όμοιες προτάσεις).

 **Υποτακτική σύνδεση**

 Όταν έχουμε υπόταξη μιας ή περισσότερων προτάσεων από μία άλλη.

 Παράδειγμα

 *Ο καπετάν Μιχάλης ήταν τόσο ενθουσιώδης άνθρωπος, που χαιρόμασταν να βρισκόμαστε γύρω του.*

 **Λειτουργία υποτακτικής σύνδεσης**

Ο πομπός χρησιμοποιεί υποτακτική σύνδεση, όταν συνδέει ανόμοια στοιχεία. Ο αναγνώστης εντοπίζοντας τους υποτακτικούς συνδέσμους, αντιλαμβάνεται τις νοηματικές σχέσεις στον μικροπερίοδο και μακροπερίοδο Λόγο. Επιπρόσθετα, ο πομπός χρησιμοποιεί την υποτακτική σύνδεση ή την καθ’ υπόταξη σύνδεση, όταν επιδιώκει να εκφράσει πιο σύνθετες σκέψεις. Κατά την υποτακτική σύνδεση συνδέονται κύριες με δευτερεύουσες προτάσεις, ενώ κατά την καθ’ υπόταξη σύνδεση, συνδέονται δευτερεύουσες με δευτερεύουσες προτάσεις. Οι δευτερεύουσες προτάσεις διακρίνονται στις ονοματικές και τις επιρρηματικές. Οι ονοματικές είναι: οι ειδικές, βουλητικές, πλάγιες ερωτηματικές, ενδοιαστικές, αναφορικές και οι επιρρηματικές είναι: οι χρονικές, αιτιολογικές, υποθετικές, εναντιωματικές, τελικές, συμπερασματικές, αποτελεσματικές.

|  |  |
| --- | --- |
| ΣΥΝΔΕΣΜΟΙ | ΤΙ ΔΗΛΩΝΟΥΝ |
| Χρονικοί | Χρονική Σχέση |
| Αιτιολογικοί | Αιτία/επιχείρημα  |
| Υποθετικοί | Προϋπόθεση/επιχείρημα |
| Τελικοί | Σκοπό |
| Αποτελεσματικοί | Αποτέλεσμα |
| Ενδοιαστικοί | Ενδοιασμό |

**Απλή Υπόταξη**

Ο πομπός χρησιμοποιεί απλή υπόταξη, για να δηλώσει τη σχέση εξάρτησης. Η δευτερεύουσα πρόταση λειτουργεί ως συμπληρωματική, αφού προσθέτει πληροφορίες.

**Διαδοχική Υπόταξη**

Ο πομπός χρησιμοποιεί διαδοχική υπόταξη, για να βοηθήσει τον αναγνώστη κειμένων πειθούς να κατανοήσει πιο εύκολα τις λογικές σχέσεις των πληροφοριών ή τη συλλογιστική πορεία της επιχειρηματολογίας.

### **Συνοχή και συνεκτικότητα κειμένων**

 ***Συνοχή:*** *(*ρ. συνέχω = συνδέω, ενώνω) χαρακτηριστικό του κειμένου που αναφέρεται στα γλωσσικά στοιχεία με τα οποία συνδέονται μεταξύ τους οι προτάσεις ενός κειμένου, ώστε να αποτελέσουν μεγαλύτερες ενότητες Λόγου με τη χρήση, για παράδειγμα διαρθρωτικών λέξεων, συνδέσμων, αντωνυμιών, άρθρων, συνωνύμων, επιρρημάτων.

.

* Διαρθρωτικές λέξεις (εννοούμε τις λέξεις/φράσεις που ενώνουν μικρότερα ή μεγαλύτερα τμήματα Λόγου).

|  |
| --- |
| Διαρθρωτικές λέξεις μπορεί να δηλώνουν: |
| Προσθήκη |
| Έμφαση |
| Όρο -προϋπόθεση |
| Αίτιο/επιχείρημα |
| Σκοπό |
| Σύγκριση |
| Αναλογία/ Παραλληλισμό |
| Συμπέρασμα |
| Αποτέλεσμα |
| Διάζευξη - Διαχωρισμό |
| Αντίθεση – Εναντίωση |
| Χρονική Σχέση |
| Επεξήγηση -Διευκρίνιση |
| Απαρίθμηση – Διαίρεση |

* **Συνδετικές λέξεις/φράσεις οι οποίες δηλώνουν:**
* ανάλογη σημασία: *επίσης, συνεπώς, φυσικά, βέβαια* κ.ά.
* πιθανότητα: *μπορεί, ενδέχεται, είναι δυνατόν, πιστεύω, υποθέτω* κ.ά.
* δεοντολογία: *πρέπει, χρειάζεται, επιτρέπεται, κρίνεται απαραίτητο* κ.ά.
* **Αιτιολογικούς συνδέσμους (*επειδή, αφού, εξαιτίας, καθώς* κ.ά.), οι οποίοι φανερώνουν την αιτιολογική σχέση των γεγονότων.**
* **Επιρρήματα (χρονικά επιρρήματα** τα οποία δείχνουν τη χρονική σειρά-συνάφεια των γεγονότων *π.χ. ακολούθως)*
* Εμπρόθετα σύνολα, *π.χ. κατά τη διάρκεια, μετά από κ.ά*.

Παράδειγμα

*Είναι γνωστό, άλλωστε, με πόση προχειρότητα κατασκευάζονται από στιχοπλόκους αυτοί οι διατεταγμένοι ύμνοι. Τους λείπει η ποιητική έμπνευση, τους λείπει δηλαδή, η σπερματική σύλληψη του ουσιώδους και του σημαντικού, γι' αυτό και δεν εκπέμπουν κανένα μήνυμα· εκπέμπουν φωνές, όπως είπαμε, διότι σε φωνές έχουν μεταβάλει λέξεις – αξίες, που έχουν ιδιαίτερη βαρύτητα στην συνείδηση του καθενός μας. Έτσι, με τις αξίες και* όχι με τις λέξεις δημιουργούν κλίμα έξαρσης, αναγκαίο στη δικτατορία, για να καλύψει τα κενά της και να παρασύρει τους νέους ανθρώπους.

«Εθνική Αγωγή και Ολοκληρωτισμός»,

Έκφραση Έκθεση Γενικό Λύκειο, Τεύχος Γ’ Λυκείου, αναθεωρημένη έκδοση (2016)

***Συνεκτικότητα*** ορίζεται ως η **νοηματική αλληλουχία** που αναπτύσσεται ανάμεσα στις περιόδους μιας παραγράφου ή ανάμεσα στις παραγράφους ενός κειμένου. Είναι η νοηματική σχέση, η νοηματική συνάφεια ανάμεσα στις προτάσεις, ανάμεσα στις περιόδους και ανάμεσα στις νοηματικές ενότητες ενός κειμένου, ώστε να συνδέονται ομαλά και να αναπτύσσονται νοήματα.

Ενδεικτικά, ανάλογα με τον κειμενικό τύπο/είδος

* 1. **Γλώσσα κειμένου**

**Πιο κάτω παρατίθενται ενδεικτικά γλωσσικά στοιχεία που συναντούμε συχνά σε κείμενα:**

## **Μικροπερίοδος/ Μακροπερίοδος Λόγος**

**Μικροπερίοδο Λόγο** έχουμε όταν η σύνταξη είναι παρατακτική. Προτιμάται από τον συντάκτη, όταν επιδιώκει να γίνει πιο εύκολα κατανοητός και να προσδώσει αμεσότητα και ζωντάνια στον λόγο του. Το ύφος στον μικροπερίοδο Λόγο είναι απλό, λιτό.

Παράδειγμα

*Κάθε πρωί η Μαρία ξυπνάει στις 6:30. Ετοιμάζεται και τρώει το πρωινό της. Γύρω στις 7:00 αναχωρεί για το σχολείο.*

Κατά τον **μακροπερίοδο Λόγο** επιλέγεται η διαδοχική υπόταξη. Ο συντάκτης, συνήθως, είναι έμπειρος χρήστης της Γλώσσας και έχει ευχέρεια παραγωγής εκτεταμένων περιόδων με πολλές κύριες και δευτερεύουσες προτάσεις. Ο μακροπερίοδος Λόγος επιλέγεται σε κείμενα επιχειρηματολογίας, όταν ο πομπός εκφράζει περίπλοκες και σύνθετες σκέψεις, αφού επιδιώκει να πείσει τον αναγνώστη παρουσιάζοντας αναλυτικά τη συλλογιστική του πορεία. Το ύφος είναι σύνθετο, επίσημο και τυπικό.

Παράδειγμα

*Δεν είμαι ζηλωτής της σύγχρονης "τουριστοκρατίας" που θαμπώνει τα χρόνια μας, αλλά τη στιγμή που συλλογίζομαι μια εργασία που, δίκαια νομίζω, φιλοδοξεί να αποτελέσει αξιόλογη συνεισφορά στην πλατύτερη γνώση των αρχαίων μνημείων μας, αυτούς τους "συνδετικούς κρίκους των παλαιών με τους σημερινούς", δεν εδυσκολεύτηκα να σημειώσω το παραπάνω περιστατικό.*

Απόσπασμα, «Πάντα Πλήρη Θεών», Δοκιμές, Γ. Σεφέρη,

Έκφραση Έκθεση Γενικό Λύκειο, Τεύχος Γ’ Λυκείου, αναθεωρημένη έκδοση (2016)

## **Ενεργητική και Παθητική Σύνταξη**

 Η **Ενεργητική σύνταξη** επιλέγεται για να δοθεί έμφαση στο πρόσωπο που ενεργεί. Το ύφος γίνεται πιο άμεσο, προσωπικό, ζωντανό, ενώ ο Λόγος, επειδή ακολουθεί τη λογική σειρά των μετεχόντων στην ενέργεια-δράση, είναι πιο καθαρός και κατανοητός, διευκολύνοντας παράλληλα τις διαδικασίες πρόσληψης και κατανόησης των νοημάτων από τον δέκτη.

Η **Παθητική σύνταξη** χρησιμοποιείται για να δοθεί έμφαση στο αποτέλεσμα της ενέργειας αυτού που ενεργεί, δηλαδή του υποκειμένου (της ενεργητικής σύνταξης). Ο δέκτης δηλώνεται ως υποκείμενο της παθητικής σύνταξης, ενώ ο δράστης δηλώνεται με τη μορφή ποιητικού αιτίου. Η χρήση της παθητικής σύνταξης κάνει το κείμενο πιο απρόσωπο και τυπικό, ενώ ο Λόγος αποκτά μεγαλύτερη πλοκή και γίνεται πιο σύνθετος.

 Παράδειγμα

 *Το σπίτι καταστράφηκε από τον σεισμό.*

## **Ρητορικά ερωτήματα**

Στη Νέα Ελληνική Γλώσσα η **ρητορική ερώτηση** διατυπώνεται όχι για να απαντηθεί, καθώς η απάντησή της είτε είναι αυτονόητη είτε εντελώς περιττή. Η ρητορική ερώτηση χρησιμοποιείται, κυρίως, για να προβληματίσει τον αναγνώστη και να τον οδηγήσει στο υπονοούμενο συμπέρασμα του πομπού. Ειδικότερα, τα ρητορικά ερωτήματα ισοδυναμούν με ισχυρή κατάφαση ή άρνηση, δίνουν αμεσότητα και ζωντάνια στον Λόγο, διευκολύνουν τον συντάκτη να επικοινωνήσει με τον αναγνώστη και τονίζουν την άποψη/θέση του που προκύπτει από όσα προηγουμένως έχει αναπτύξει. Άλλωστε, στόχος του πομπού είναι να στείλει ένα μήνυμα, να πείσει.

Τα ρητορικά ερωτήματα χρησιμοποιούνται, συνήθως, σε επιχειρηματολογικά κείμενα. Ο πομπός επιλέγει να χρησιμοποιήσει την επίκληση στο συναίσθημα και τα ρητορικά ερωτήματα προκειμένου, να αφυπνίσει, να ταρακουνήσει, να προκαλέσει το ενδιαφέρον του δέκτη και να τονίσει κάτι περισσότερο. Ο πομπός χρησιμοποιεί ρητορικά ερωτήματα για να κάνει συμμέτοχο τον δέκτη στον προβληματισμό του.

Τα ρητορικά ερωτήματα προσδίδουν στο κείμενο αμεσότητα, οικειότητα και θεατρικότητα. Πολλές φορές τα ρητορικά ερωτήματα χρησιμοποιούνται για να προσδώσουν έναν τόνο ειρωνείας στο κείμενο ή πάλι να εκφραστούν οι προβληματισμοί του πομπού για το υπό συζήτηση θέμα.

Στον γραπτό Λόγο, τα ρητορικά ερωτήματα χρησιμοποιούνται στη αρχή του κειμένου για να προκαλέσουν το ενδιαφέρον ή και τον προβληματισμό του πομπού, αλλά και για να γίνει πιο άμεσο και πιο κατανοητό το μήνυμα του πομπού. Στη μέση του κειμένου, τα ρητορικά ερωτήματα συνδέουν δύο διαφορετικές νοηματικές θεματικές ενότητες ή εισάγουν νέο θέμα. Στο τέλος του κειμένου, τα ρητορικά ερωτήματα επιτυγχάνουν και καλύτερο αποτέλεσμα, γιατί απασχολούν για περισσότερο χρόνο τον δέκτη, μιας και είναι η τελευταία εντύπωση.

Παράδειγμα

«Έως ποιο βαθμό οι αντιλήψεις, οι κρίσεις, οι αποφάσεις μας στην καθημερινή ζωή είναι “δικές μας” και όχι αποτέλεσμα επιρροής της μικρής και της μεγάλης κοινωνίας απάνω μας; … Το ερώτημα θα σκανδαλίσει ίσως τον αμύητο στα προβλήματα της κοινωνικής ψυχολογίας αναγνώστη, έχει εντούτοις το λόγο του. Δεν είμαστε τόσο “ελεύθεροι”… όσο νομίζουμε».

Απόσπασμα, «Το δίκαιο της πυγμής», Ευάγγελου Παπανούτσου,

Έκφραση Έκθεση Γενικό Λύκειο, Τεύχος Γ’ Λυκείου, αναθεωρημένη έκδοση (2016)

## **Κυριολεκτική/ μεταφορική χρήση της Γλώσσας (δηλωτική/ συνυποδηλωτική)**

**Η κυριολεκτική/αναφορική χρήση της Γλώσσας** χρησιμοποιείται όταν οι λέξεις έχουν την αρχική τους σημασία, την κυριολεκτική. Ο Λόγος χαρακτηρίζεται από ακρίβεια και σαφήνεια. Σκοπός του πομπού είναι κυρίως η πληροφόρηση, η ενημέρωση.

Παράδειγμα

*Οι κλέφτες του ’21 δεν είχαν να αντιμετωπίσουν μόνον
τη φωτιά της μάχης, είχαν να αντιμετωπίσουν κι άλλους εχθρούς:
την πείνα, τη δίψα, το βαρύ χειμώνα στα βουνά.*

Έκφραση Έκθεση, Γενικό Λύκειο, Τεύχος Α’, Αναθεωρημένη Έκδοση (2016)

Η **μεταφορική/συνυποδηλωτική χρήση της Γλώσσας** χρησιμοποιείται για να τέρψει και να συγκινήσει τον δέκτη, αλλά και για να προσδώσει ζωντάνια και παραστατικότητα στο κείμενο**.** Σ’ ένα κείμενο επιχειρηματολογίας, ο πομπός επιλέγει τη μεταφορική/συνυποδηλωτική χρήση της Γλώσσας για να επιτύχει επίκληση στο συναίσθημα, προκειμένου να προκαλέσει το ενδιαφέρον του δέκτη, να ευαισθητοποιήσει τον δέκτη, να διεγείρει συναισθήματα, όπως υπερηφάνεια, θαυμασμό, λύπη. Επίσης, ο πομπός χρησιμοποιεί μεταφορικό λόγο για να προσδώσει πρωτοτυπία και παραστατικότητα στο κείμενό του. Στοιχεία του ποιητικού λόγου που αξιοποιούνται σε κείμενα είναι η μεταφορά, τα σύμβολα, οι συναισθηματικά φορτισμένες λέξεις, η στίξη ως σχόλιο, η περιγραφή – αφήγηση και οι λογοτεχνικές εκφράσεις.

Παράδειγμα

*[Οι κλέφτες του ‘21] Χιόνι έτρωγαν, χιόνι έπιναν και στη φωτιά* *βαστούσαν.*

Έκφραση Έκθεση, Γενικό Λύκειο, Τεύχος Α’, Αναθεωρημένη Έκδοση (2016)

*Παράδειγμα*

*«Ο μηχανισμός, τώρα, έχει έτσι ρυθμιστεί, ώστε το αόρατο λουρί που κρατάει δεμένο αυτό τον κατάδικο από το πόδι να κονταίνει ή να μακραίνει κατά την κρίση του επιμελέστατα κρυμμένου αφέντη».*

Απόσπασμα, «Μηχανισμός του εξανδραποδισμού», Άγγελου Τερζάκη,

Έκφραση Έκθεση, Γενικό Λύκειο, Τεύχος Γ’, Αναθεωρημένη Έκδοση (2016)

# **Ενδεικτική Βιβλιογραφία**

Αρχάκη Αργύρη (2006). Γλωσσική διδασκαλία και σύσταση των κειμένων, Αθήνα, Πατάκης

 Αρχές Σύνταξης της Αρχαιοελληνικής Γλώσσας

 Ηλεκτρονική διεύθυνση:

 <http://www.greek-language.gr/greekLang/ancient_greek/tools/composition/page_065.html>

Γιαβρής Α.(2005). *Η στίξη στη Γραπτή Επικοινωνία*, Εκδόσεις, Αθήνα, Κέδρος

 Γραμματική Νέας Ελληνικής Γλώσσας Α΄, Β΄, Γ΄ Γυμνασίου, Σ. Χατζησαββίδης - Α. Χατζησαββίδου

 Ηλεκτρονική διεύθυνση: <http://ebooks.edu.gr/courses/DSGYMA112/document/4bdf08464itx/52404ee4nozk/52404f08vasq.pdf>

 Ημερ. τελευταίας ανάληψης αρχείου: 12 - 09 - 17

Ερμηνευτικό Λεξικό Νέας Ελληνικής Γλώσσας Α΄, Β΄, Γ΄ Γυμνασίου

 Ηλεκτρονική διεύθυνση: <http://ebooks.edu.gr/modules/ebook/show.php/DSGYM> A112/459/3009,12122/

 Ημερ. τελευταίας ανάληψης αρχείου: 12 - 09 - 17

Έκφραση Έκθεση, Γενικό Λύκειο, Τεύχος Α΄, αναθεωρημένη έκδοση (2016) ΙΤΥΕ - «ΔΙΟΦΑΝΤΟΣ»

Έκφραση Έκθεση, Γενικό Λύκειο, Τεύχος Γ’, Αναθεωρημένη Έκδοση (2016) ΙΤΥΕ - «ΔΙΟΦΑΝΤΟΣ»

Ελληνικός Πολιτισμός, Νέα Ελληνική Γλώσσα

 Ηλεκτρονική διεύθυνση: <http://users.sch.gr/ipap/Ellinikos%20Politismos/Yliko/Yliko%20nea.htm>

 Ημερ. τελευταίας ανάληψης αρχείου: 05 - 09 - 17

Η Πύλη για την Ελληνική Γλώσσα

 Ηλεκτρονική διεύθυνση: <http://www.greek-language.gr/greekLang/index.html>

 Ημερομηνία τελευταίας ανάληψης αρχείου: 18 -09 - 17

Ιορδανίδου Α.(1999). *Οδηγός της Νεοελληνικής Γλώσσας*, Αθήνα, Εκδόσεις Πατάκη

Κούτρα Σπυρίδων (2009). Πειστικός Λόγος στην Έκφραση- Έκθεση Λυκείου, τχ. Γ’, Αθήνα, Σαββάλας

Μαρωνίτης Δ. Ν. (1998). Το Εγκόλπιο της Ορθής γραφής»*,* Περιοδικό *Ταχυδρόμος*, Αθήνα, σσ. 2-12

Ματσαγγούρα Ηλία (2004). Κειμενοκεντρική προσέγγιση του γραπτού λόγου ή αφού σκέφτονται γιατί δεν γράφουν, Αθήνα, Γρηγόρης

Συγγραφική ομάδα, «Οδηγός γλωσσικής επιμέλειας για συγγραφείς»

 Ηλεκτρονική διεύθυνση: http://repository.seab.gr/bitstream/1/27/1/20141120\_Glossikis\_Epimeleias\_v1.pdf

 Ημερ. τελευταίας ανάληψης αρχείου:12-09-17

Συντακτικό της Νέας Ελληνικής Γλώσσας, Αθήνα, ΟΕΔΒ

 Ηλεκτρονική διεύθυνση: <http://users.sch.gr/symfo/sholio/ekthesi/e/ne-sint-keme.pdf>

Terence Hawkes (1978). Η Γλώσσα της Κριτικής 17, μτφρ. Γαβριήλ-Νίκος Πεντζίκης, Αθήνα, Ερμής

1. *Βλέπε «*Ύφος – Επίπεδα Λόγου» από το σχολικό εγχειρίδιο: «Γλωσσικές ασκήσεις για το Λύκειο», 2016,

 ΙΤΥΕ «ΔΙΟΦΑΝΤΟΣ» [↑](#footnote-ref-1)